LT Europos Sąjungos oficialusis leidinys C 72/3

KOMISIJOS NUOMONĖ

2015 m. vasario 26 d.

dėl iš dalies pakeisto Europos Centrinio Banko reglamento dėl turimų vertybinių popierių statistikos projekto

(2015/C 72/02)

Įžanga

2015 m. sausio 15 d. Komisija gavo Europos Centrinio Banko (ECB) prašymą pateikti nuomonę dėl iš dalies pakeisto Reglamento dėl turimų vertybinių popierių statistikos projekto.

Komisija palankiai vertina šį prašymą ir pripažįsta, kad ECB laikosi įsipareigojimo konsultuotis su Komisija dėl ECB reglamentų projektų tais atvejais, kai jie susiję su Komisijos statistiniais reikalavimais, kaip nustatyta Tarybos reglamento (EB) Nr. 2533/98 dėl Europos centrinio banko renkamos statistinės informacijos (1) 5 straipsnio 2 dalyje, kad būtų užtikrintas nuoseklumas, būtinas rengiant statistinius duomenis, atitinkančius ECB ir Komisijos informacijai keliamus reikalavimus. Glaudus ECB ir Komisijos bendradarbiavimas naudingas abiem institucijoms, duomenų naudotojams ir respondentams, nes užtikrina, kad Europos statistika būtų rengiama veiksmingiau.

Komisija pripažįsta, kad rizikos ribojimu pagrįstai finansų įstaigų priežiūrai, siekiant stebėti turimų vertybinių popierių dydį ir judėjimą (tiek šalies viduje, tiek tarpvalstybinį) ir priemonių rūšį, būtini tinkami duomenys ir statistika. Be to, Komisija pritaria reglamento projekto 3 konstatuojamojoje dalyje pateiktam vertinimui, kad per finansų krizę nebuvo įmanoma tinkamai įvertinti rizikos plitimo dinamikos, be kita ko, dėl dvišalių rizikos pozicijų ir poveikio plitimo neapibendrintų duomenų trūkumo.

Todėl Komisija visapusiškai remia principą kurti duomenų bazę, kurioje duomenys būtų suskirstyti pagal kiekvieną vertybinį popierių, įskaitant informaciją apie savininkų keitimąsi, nes tai padeda remti finansų įstaigų ir rinkų priežiūrą. Be to, šie duomenys užtikrina labai didelį tikslumą ir gali būti naudojami ir daugeliui papildomų statistikos reikmių, be kita ko, dėl to, kad tai yra įterptieji duomenys, susieti su kitais statistinės informacijos rinkiniais ir jų bendromis apibrėžtimis. Šiomis aplinkybėmis Komisija palankiai vertina tai, kad iš dalies pakeisto Europos Centrinio Banko reglamento dėl turimų vertybinių popierių statistikos projekte tinkamai atsižvelgta į naująją Europos sąskaitų sistemą (ESS 2010), nustatytą 2013 m. gegužės 21 d. Europos Parlamento ir Tarybos reglamentu dėl Europos nacionalinių ir regioninių sąskaitų sistemos Europos Sąjungoje (2).

Pastabos dėl teisės akto pasiūlymo ir siūlomi pakeitimai

Iš dalies pakeisto ECB reglamento dėl turimų vertybinių popierių statistikos projekto pirminis tikslas – nustatyti prievolę draudimo bendrovėms tiesiogiai teikti duomenis. Komisija palankiai vertina tai, jog, tikėtina, dėl to padidės duomenų aprėptis, nes draudimo bendrovės turi daug vertybinių popierių.

Komisija žino, kad reikia, jei įmanoma, riboti institucinių vienetų su statistika susijusią atskaitomybės naštą. Pagal siūlomą teisės aktą ECB atsižvelgė į tai, kad draudimo bendrovių duomenys bus renkami pagal 2009 m. lapkričio 25 d. Europos Parlamento ir Tarybos direktyvą (EB) 2009/138 dėl draudimo ir perdraudimo veiklos pradėjimo ir jos vykdymo (Mokumas II) (3).

Besiformuojanti neapibendrinta finansų sektoriaus struktūra taip pat bus svarbi įvairių etapų finansų reguliavimui, pvz., rengiant poveikio vertinimus, pridedamus prie Komisijos pasiūlymų dėl teisės aktų, ir rengiant galiojančių teisės aktų, nurodytų reglamento projekte, ex post peržiūras. Šiomis aplinkybėmis Komisija pasilieka sau teisę, įsigaliojus persvarstytoms nuostatoms dėl prievolės teikti duomenis, įvertinti, ar statistiniai duomenys atitinka tikslą, be kita ko, susijusį su šiomis svarbiomis reikmėmis rengiant ir peržiūrint galiojančias ir būsimas finansų reguliavimo nuostatas.

Pažymėtina, kad preambulės pradžios formuluotes („atsižvelgdama į“) reikėtų suderinti su susitarta institucijų praktika ir apsiriboti tik teisiniu pagrindu (t. y. nuostata (-omis), kuria (-iomis) institucijai faktiškai perduodama kompetencija priimti numatomą aktą) ir prireikus pateikti nuorodas į pasiūlymą, procedūrą ir nuomones. Todėl, kalbant apie teisinį pagrindą, po bendros nuorodos į Sutartį dėl Europos Sąjungos veikimo, reikėtų pateikti nuorodą tik į Reglamento (EB) Nr. 2533/98 5 straipsnio 1 dalį ir 6 straipsnio 4 dalį. Nei ECBS ir ECB statuto 5 straipsnis, nei Reglamentas (ES) Nr. 549/2013, Europos Parlamento ir Tarybos direktyva 2014/65/ES (4), Europos Parlamento ir Tarybos direktyva 2013/36/ES (5) arba minėti ECB reglamentai negali būti laikomi iš dalies pakeisto ECB reglamento projekto teisiniu pagrindu. Jei manoma, kad nuorodos į šias nuostatas ar dokumentus yra naudingos norint tinkamai suprasti iš dalies pakeisto ECB reglamento projekto dėstomąją dalį, jas galima pateikti konstatuojamosiose dalyse.

Išvada

Komisija remia iš dalies pakeisto ECB reglamento projektą, nes dėl jo turėtų būti rengiami išsamesni turimų vertybinių popierių duomenų rinkiniai, kurie yra svarbūs suinteresuotiesiems subjektams ir kartu pačiai Komisijai.

Priimta Briuselyje 2015 m. vasario 26 d. Komisijos vardu Marianne THYSSEN Komisijos narys

(1) OL L 318, 1998 11 27, p. 8.

(2) OL L 174, 2013 6 26, p. 1.

(3) OL L 335, 2009 12 17, p. 1.

(4) OL L 173, 2014 6 12, p. 349.

(5) OL L 176, 2013 6 27, p. 338.